DAN IL-PROGRAMMM Met' għad naraw id-dwal ta' fuq ix-xefaq jintfew bil-mod wara xulxin u aħna nibqgħu inħarsu mingħajr sens madwarna fid-dlam ta' din ix-xmara b'ilma qiegħed, … Met' għad nisimgħu l-aħħar żiffa tonfoħ għalxejn ġo ħalqna w il-kordi vokali jinbarxu biex nokorbu flok nitkellmu, … Met' għad jitbiegħdu minna l-ħsejjes qodma u nidħlu nkiss inkiss f'deżert komuni ta' folol li jiftiehmu bis-sinjali, … Met' għad nixtiequ l-ġmiel ta' mara sħuna biex tqabbad fina n-nar ta' ftit sekondi, u nkunu ksaħna daqs l-irħam ta' qabar, … Met' għad inħarsu miblugħin fil-mera u ma nħobbux il-wiċċ ta' mitt tikmixa, … Ikun intemm dan il-Programm sa fl-aħħar, u mbagħad ħaġa ħafifa għalina nimxu b'rasna baxxuta 'l barra mit-teatru.